Rhieni yn chwarae rhan weithgar ym mywyd yr ysgol
Argraffu’r dudalen hon

Fe wnaeth St David's C.I.W. Primary School, Caerdydd, nodi pwysigrwydd cynnwys rhieni wrth gefnogi dysgu’r plant. Mae’r ysgol wedi gweithio’n galed i roi strwythur ar waith sy’n cynnwys rhieni yn llawn ym mywyd yr ysgol, gan gynnwys cyflwyno cyngor rhieni a gweithdai rhieni.

Nifer y disgyblion: 248
Ystod oedran: 3 - 11 oed
Dyddiad arolygiad Estyn: Tachwedd 2013
Cyd-destun a chefndir i arfer sy’n arwain y sector
Mae St David’s Church in Wales Primary School wedi’i lleoli ym Mhentwyn, Caerdydd. Mae 248 o ddisgyblion rhwng 3 ac 11 oed ar y gofrestr, gan gynnwys 47 disgybl yn y feithrinfa. Mae naw dosbarth, gan gynnwys dau ddosbarth meithrin. Mae gan ryw 25% o ddisgyblion hawl i gael prydau ysgol am ddim, sydd uwchlaw’r cyfartaledd ar gyfer ysgolion cynradd yn yr awdurdod lleol ac yng Nghymru. Mae gan ryw 27% o’r disgyblion anghenion dysgu ychwanegol, sydd uwchlaw’r cyfartaledd ar gyfer ysgolion cynradd yng Nghymru. Daw wyth deg pump y cant o ddisgyblion o gefndir gwyn Prydeinig. Mae tua 7% o ddisgyblion yn siarad Saesneg fel iaith ychwanegol. Penodwyd y pennaeth presennol ym Medi 2013, yn dilyn cyfnod o weithio ochr yn ochr â’r pennaeth blaenorol, a oedd yn ymddeol fesul cam.
Natur strategaeth neu weithgaredd a nodwyd yn arfer sy’n arwain y sector
Mae’r ysgol o’r farn bod ymgysylltu â rhieni’n cael effaith gadarnhaol fawr ar ddysgu disgyblion. Felly, rhoddodd flaenoriaeth i nodi ymyriadau sy’n effeithiol wrth gael rhieni i gymryd rhan. Nododd y pennaeth fod angen gwella’r cysylltiadau â rhieni ac annog rhieni i chwarae rhan weithgar ym mywyd yr ysgol, i gynyddu llais rhieni a rhoi dealltwriaeth well i rieni o sut gallant gefnogi dysgu eu plant.
Mae’r strwythur a gyflwynwyd gan yr ysgol yn cynnig ystod eang o gyfleoedd i rieni a gofalwyr gymryd rhan ym mywyd yr ysgol a gwella’u heffaith ar addysg a lles eu plant. Mae’r ysgol yn trefnu sesiynau gwybodaeth bob pythefnos i rieni / gofalwyr, ar brynhawn dydd Iau tua diwedd y diwrnod ysgol. Mae presenoldeb da yn y rhain ac maent yn rhoi gwybodaeth i rieni am themâu allweddol sy’n flaenoriaethau datblygu ar gyfer yr ysgol gyfan. Mae’r rhain wedi cynnwys cyflwyniadau ar ddefnyddio data, ymddygiad, asesu ar gyfer dysgu, y ddarpariaeth i ddisgyblion mwy abl a dawnus a chynllun gwella’r ysgol.
Mae’r ysgol yn trefnu ac yn cynnal gweithdai llythrennedd, rhifedd a thechnoleg gwybodaeth yn ystod y diwrnod ysgol i roi strategaethau defnyddiol i rieni er mwyn iddynt gefnogi eu plant a datblygu eu medrau a’u gwybodaeth eu hunain.
Fis Medi, sefydlodd yr ysgol gyngor i rieni. Enwebodd pob grŵp blwyddyn ymgeiswyr ac fe wnaeth rhieni ethol cynrychiolwyr i’r cyngor rhieni, gan sicrhau cynrychiolaeth o bob grŵp blwyddyn. Mae’r cyngor rhieni’n cyfarfod â’r pennaeth bedair gwaith y tymor. Rhieni sy’n gosod yr agenda ac mae rhiant nawr yn cadeirio’r cyfarfodydd. Mae aelodau’r cyngor rhieni yn hysbys i rieni eraill ac maent yn mynd ati i geisio barn am wahanol faterion ac elfennau o fywyd yr ysgol. Rhoddir adborth ar y rhain yn y cyfarfodydd. Mae rhieni wedi cerdded o gwmpas yr ysgol a chymryd rhan mewn gweithgareddau eraill i gasglu profiadau uniongyrchol o waith yr ysgol.
Mae rhieni, disgyblion a llywodraethwyr yn cymryd rhan mewn gweithgorau yn yr ysgol, bob un ohonynt yn gysylltiedig â blaenoriaethau yng Nghynllun Gwella’r Ysgol ac maent yn cyfarfod bob hanner tymor i arfarnu cynnydd yn erbyn targedau cytûn.
Mae rhieni o amrywiol broffesiynau’n cael eu gwahodd i’r ysgol i siarad am eu gwaith yn ystod wythnos gyrfaoedd ym Mlwyddyn 6.
Effaith mae’r gwaith hwn wedi’i chael ar ddarpariaeth a safonau dysgwyr
Mae’r gwaith partneriaeth effeithiol hwn yn yr ysgol wedi cyfrannu’n gadarnhaol at godi safonau a chefnogi lles yr holl ddisgyblion. Mae rhieni hefyd yn cael gwybodaeth dda am amrywiaeth o feysydd a phynciau na fyddai’n cael eu rhannu gyda nhw fel arall, oni bai eu bod nhw’n cymryd rhan mewn llywodraethu. Mae’r gweithdai dysgu teuluol wedi cynnig amrywiaeth o fanteision i rieni a disgyblion gan gynnwys gwelliannau mewn darllen, ysgrifennu a rhifedd, ynghyd â mwy o hyder ymhlith rhieni i helpu eu plentyn gartref.
Erbyn hyn, mae gan rieni ddisgwyliadau uwch o’u plant a’r ysgol ac mae hyn yn eu helpu i osod safonau uchel a chyson i’w plant.
Mae rhieni bellach yn cefnogi eu plant yn well, trwy ddangos diddordeb, rhoi canmoliaeth yn benodol ac addysgu medrau cymdeithasol a dysgu. Mae’r fenter wedi gwella cyfathrebu rhwng y cartref a’r ysgol. Mae cynnwys rhieni mewn cyfleoedd a gweithgareddau gwneud penderfyniadau yn meithrin ymdeimlad o berchenogaeth.
Mae’r sesiynau gwybodaeth i rieni, y cyngor rhieni a chynnwys rhieni mewn gweithgorau proffesiynol wedi sicrhau bod rhieni’n gweithio mewn partneriaeth â’r ysgol i greu ethos cynhwysol sydd o fudd i rieni a’u plant. Maent yn hybu partneriaeth rhwng yr ysgol, ei staff, ei disgyblion a’i holl rieni. Mae rhieni yn datblygu ac yn ymddiddori mewn gweithgareddau sy’n eu galluogi nhw i nodi a chyflwyno’u barn am addysg a lles y disgyblion.
Mae’r wythnos gyrfaoedd ym Mlwyddyn 6 yn cynyddu cyfleoedd i ddisgyblion gael cipolwg ar brofiadau bywyd go iawn. Cafodd yr wythnos hon effaith gadarnhaol ar agweddau disgyblion at ddysgu ac ymddygiad, yn enwedig bechgyn.
Cysylltiadiau

